ועדת החקירה הפרלמנטרית בנושא האלימות בספורט, כנסת 15, פרוטוקול מספר 21, 2002-05-08 00:00

אבשלום וילן: אני פותח את ישיבת ועדת החקירה הפרלמנטרית בנושא האלימות בספורט.

אבשלום וילן: ברשותכם, אני רוצה להגדיר את מטרת הדיון.

אבשלום וילן: זימנו את הישיבה מהיום למחר בעקבות האירועים הקשים ב-48 השעות האחרונות, שכולנו שמענו עליהם.

אבשלום וילן: אני מזכירכם, ועדת חקירה פרלמנטרית איננה מחליפה את בית-המשפט או את המשטרה והיא לא עוסקת בתחומי החקירה או בתחומי השפיטה.

אבשלום וילן: אנחנו עוסקים אך ורק בהיבטים הציבוריים, בכל מה שנוגע לאלימות בספורט הישראלי.

אבשלום וילן: לצערי אנחנו בעיצומה של רעידת אדמה.

אבשלום וילן: אם אכן החשדות יתבררו כנכונים הרי לא רק שיש פה כתם שחור אלא במקומות אחרים פעולות כאלה אף הוגדרו כמפייה.

אבשלום וילן: אנחנו היום לא מתכנסים לנושא הזה.

אבשלום וילן: הזמנתי מספר אנשים, בעקבות דיון שהיה פה לפני כחודשיים ובו אנשי המועצה להסדר ההימורים בספורט תיארו לנו את היקף שוק ההימורים הבלתי חוקיים במדינת ישראל.

אבשלום וילן: ההערכות שקיבלנו אז ממר טל גורקי התייחסו לשוק של כמיליארד דולר (או 3 מיליארד שקלים).

אבשלום וילן: נאמר לנו שהוחלט לפתוח בהימורים יומיים ממוסדים בניסיון להכניס חלק גדול מההימורים אל תוך המערכות החוקיות.

אבשלום וילן: הנושא הזה התחבר לדיוני הוועדה מאחר שמהפירות שלהם ייהנו ענפי הספורט, ובעיקר שדרוג המתקנים והמאבק כנגד אלימות.

אבשלום וילן: הנושא הזה של מערכת ההימורים הבלתי חוקיים איננו נושא הדיון היום.

אבשלום וילן: בשבוע הבא תכונס ישיבה של ועדת החינוך והתרבות של הכנסת, בראשות חבר הכנסת זבולון אורלב, ושם ידונו בנושא ההימורים הבלתי חוקיים ובהשפעתם על הספורט הישראלי.

אבשלום וילן: אני אומר מראש, אנחנו לא באים היום להחליף את משטרת ישראל.

אבשלום וילן: היה לי דין ודברים ארוך עם נציגי משטרת ישראל.

אבשלום וילן: כל הנושאים הנמצאים בחקירה משטרתית הם לא מענייננו.

אבשלום וילן: הזמנתי לכאן את נציגי ההתאחדות לכדורגל.

אבשלום וילן: לצערי היועץ המשפטי של ההתאחדות לכדורגל נמצא באילת.

אבשלום וילן: נמצא איתנו מר נפתלי איתן, נשיא איגוד השופטים והוא מייצג גם את ההתאחדות לכדורגל.

אבשלום וילן: מר שאול אייזנברג, דובר ההתאחדות, שלח אלי את ההחלטה שקיבלה אתמול בלילה ההתאחדות לכדורגל.

מתן וילנאי: האם אין פה נציגים אחרים של ההתאחדות לכדורגל?

מתן וילנאי: רק מר נפתלי איתן הגיע?

מתן וילנאי: הוא הרי מייצג את איגוד השופטים.

אבשלום וילן: הודיע לי יושב-ראש ההתאחדות, מר גברי לוי, לפני כחצי שעה שהוא לא יוכל להגיע, למרות שקיימתי איתו שיחות מאז שעות הצהרים.

אבשלום וילן: נאמר לי שמר צימר, שהוא משתתף קבוע בישיבות הוועדה, לא יוכל להגיע מכיוון שהוא נמצא בצפון הארץ, ועו"ד אביבי נמצא בדרום הארץ.

אבשלום וילן: מר נפתלי איתן מייצג את כולם.

מתן וילנאי: חבר הכנסת וילן, אני מקווה שזה לא נראה לך תקין.

מתן וילנאי: האם אתה חושב שזה תקין?

אבשלום וילן: תיכף נתייחס לכך.

אבשלום וילן: אני מציין כרגע רק את העובדות.

אבשלום וילן: הדיון היום הוא לאור האירועים הקשים ב-48 השעות האחרונות, ולאור ההחלטה שקיבלה אתמול בלילה הנהלת ההתאחדות לכדורגל, שהיא גוף וולונטרי, ש"משחקי הליגות יתקיימו בסוף השבוע כסדרם, ואם עד יום חמישי בערב יהיו התפתחויות נוספות בקשר לשופטים פעילים, הקשורות לחקירת המשטרה, מסמיכה הנהלת ההתאחדות לכדורגל את מזכירות ההתאחדות להחליט לגבי קיום המשחקים בסוף השבוע".

אבשלום וילן: אנחנו עומדים שבועיים לפני גמר העונה ואין ספק שאנחנו נמצאים בבעיה שלא ידענו כמותה.

אבשלום וילן: הקהל, הקבוצות והשחקנים עלולים להביע אי-אמון קשה במערכת.

אבשלום וילן: שמעתי אתמול אוהד ספורט, את מר דן מרגלית, האומר: "האם אני פראייר ללכת בשבת לראות משחקים שבעצם התוצאות שלהם נקבעות שלא על כר הדשא הירוק?"

אבשלום וילן: והעיתונאי מר מיכאל טוכפלד אמר: "מדובר כנראה בצבע ירוק אחר".

אבשלום וילן: שמעתי הרבה מאוד אנשים.

אבשלום וילן: חוששני שהשבועיים הקרובים עד סוף העונה עלולים להיות מלווים בתופעות מאוד לא ספורטיביות, ואולי אפילו באלימות.

אבשלום וילן: היה לנו לפני 10 ימים דיון בנושא הזה.

אבשלום וילן: הכל נראה אז על מי מנוחות.

אבשלום וילן: למרות שאני רוצה להזכיר לנוכחים שאנחנו דנו גם בנושא ההימורים הבלתי חוקיים וגם במעורבות של שחקנים בהטיית משחקים.

אבשלום וילן: דנו בכל הקומפלקס הזה מספר פעמים.

אבשלום וילן: הדבר המדהים, שהיה קונצנזוס כללי שהתופעה כנראה קיימת, ובגדול.

אבשלום וילן: למרות ההצלחה היפה של המשטרה בתחום אחד מכל השוק הזה, למרות שהחקיקה קיימת - בדקתי רק השבוע, עוד לפני המקרה, את העונשים התלויים בחוק בסוג כזה של דברים ומצאתי שעל-פי החוק מהמר בלתי חוקי יכול להיקנס עד לסכום של 300,000 שקלים - אך בכל אופן הדברים מתקיימים כסדרם ומערכות אכיפת החוק לא פועלות בנושא זה.

אבשלום וילן: אני אומר שוב, יתקיים על כך דיון בשבוע הבא בוועדת החינוך והתרבות.

אבשלום וילן: אני מבקש ממר נפתלי איתן, לצורך העניין לא רק נשיא איגוד השופטים אלא גם מייצג את ההתאחדות לכדורגל, שיציג לנו איך הם רואים את סיום העונה.

אבשלום וילן: איך מבטיחים שהקהל יתנהג בצורה ראויה וכיצד מכל מחזה האימים הזה אנחנו נצא בצורה מכובדת?

אבשלום וילן: חבר הכנסת כבל, שאלו פה מדוע באת עם חבר שהוא עורך-דין.

אבשלום וילן: האם יש לך איזה נגיעה לעניין?

איתן כבל: האם אני בעל עניין?

איתן כבל: יש לי גם חברים עורכי-דין ...

איתן כבל: לגופו של עניין אני רוצה לשאול את מר נפתלי איתן, משהו פה לא ברור לי.

איתן כבל: כולם תוהים האם לסיים את הליגה או לא לסיים אותה.

איתן כבל: המשטרה, שהיא הגוף המרכזי החוקר את העניין הזה, עדיין לא אמרה דבר.

איתן כבל: הכל הוא עדיין בגדר של דיבורים ושמועות.

איתן כבל: נאמר, לפחות בכלי התקשורת, שגם במהלך העונה הזאת יש שופטים שהיו שותפים לעניין בדרך כזאת או אחרת.

איתן כבל: זאת שאלת השאלות.

איתן כבל: אני מבקש שמר נפתלי איתן, העומד בראש המערכת, יגיד לנו האם המשטרה פנתה אליהם ואמרה להם: רבותי, יש לנו חשד סביר שגם העונה היו הטיות של משחקים?

אבשלום וילן: אתה לא היית בתחילת הדיון.

אבשלום וילן: הנושא נמצא בחקירת משטרה.

אבשלום וילן: אנחנו כמחוקקים איננו יכולים לעסוק כלל בשאלות הללו, זה לא בתחום שיפוטנו.

זבולון אורלב: אנחנו יודעים מי עצור ועל מה הם עצורים.

אבשלום וילן: אני לא אתערב בחקירת המשטרה.

אבשלום וילן: אוי לנו אם ההתאחדות לכדורגל על זרועותיה השונות תתחיל להתערב למשטרה, מה היא חוקרת ומה לא.

אבשלום וילן: אסור לנו לגעת בזה.

נפתלי איתן: קודם כל, תודה על רשות הדיבור.

נפתלי איתן: אין לי בעיה לייצג גם את ההתאחדות לכדורגל.

נפתלי איתן: אני בסך הכל בעסק הזה "רק" 45 שנים, כך שאני קצת מכיר את העניין.

נפתלי איתן: הנושא הוא חשוב ביותר.

מתן וילנאי: השאלה היא האם זה תקין.

מתן וילנאי: האם אתה מרגיש עם זה נוח?

מתן וילנאי: אני לא.

מתן וילנאי: השאלה מונחת פה על השולחן ואני מבקש לקבל עליה תשובה.

מתן וילנאי: חבר הכנסת איתן כבל, גם אתה צריך להיות ער לזה.

מתן וילנאי: האם כחבר כנסת אתה מקבל את זה שמזמינים את ההתאחדות לכדורגל לבוא לישיבת הוועדה והיא לא באה?

מתן וילנאי: אני רואה שעליכם זה מאוד מקובל.

איתן כבל: אבל ההתאחדות לכדורגל הרי עושה מה שהיא רוצה, גם מול המשרד שלך וגם מול כולם.

איתן כבל: הם לא שמים עלינו ועושים מה שהם רוצים.

איתן כבל: זה לא חדש.

מתן וילנאי: השאלה היא האם זה מקובל עליך.

אבשלום וילן: כבוד השר, אתה תיכף תתייחס.

אבשלום וילן: אני קובע בפירוש שהיו פה נסיונות לא מכובדים, גם מצד משטרת ישראל וגם מצד ההתאחדות לכדורגל, שלא להופיע לישיבה.

אבשלום וילן: לאחר דין ודברים עם משטרת ישראל הופיעו נציגיהם הקבועים בוועדה כפי שביקשנו.

אבשלום וילן: לאחר דין ודברים עם יושב-ראש ההתאחדות לכדורגל, הוא הסביר לי שבשל נסיבות טכניות הוא לא מסוגל לשנות את לוח הזמנים ולהגיע.

אבשלום וילן: הוא אמר לי לפני מחצית השעה שמר נפתלי איתן ייצג גם אותו.

אבשלום וילן: האם זה תקין?

אבשלום וילן: חד משמעית - לא.

אבשלום וילן: האם בנסיבות שנוצרו, שרק אתמול בערב קיבלנו את אישור יושב-ראש הכנסת לקיים את הישיבה בשעת אחר-הצהרים, אני יכול לבוא בטענות?

אבשלום וילן: גם בזה יש לי בעיה.

אבשלום וילן: כל אחד יחשוב על-פי הבנתו.

אבשלום וילן: עמדתי האישית, שהנושא הזה הוא מאוד חשוב וציפיתי שיושב-ראש ההתאחדות לכדורגל וכן המנכ"ל והיועץ המשפטי של ההתאחדות יגיעו לישיבה.

מתן וילנאי: אני לא כמותם, אני מודה בזה.

מתן וילנאי: אני אפילו לא עובד כמותם.

מתן וילנאי: אין מה להשוות את מה שאני עושה לעומתם.

מתן וילנאי: אני כן הפכתי את לוח הזמנים שלי כדי להיות פה.

מתן וילנאי: אין לי אחריות כמו להם ואין לי מעמד ציבורי כמו להם, אין לי כלום.

מתן וילנאי: אני הקטן ביהודה הפכתי את לוח הזמנים שלי.

איתן כבל: הם כל-כך עמוסים בשערוריות שיש כל שבוע.

איתן כבל: הם צריכים להתמודד איתן.

אבשלום וילן: אנחנו לא בית-דין שדה.

נפתלי איתן: מר גברי לוי וסיבותיו הוא, ואני מבין שגם דיברת איתו.

נפתלי איתן: על כל פנים, מאחר ונתבקשתי לייצג את מי שצריך לייצג, אני מייצג את כולם.

נפתלי איתן: אני רוצה לגשת לעניין.

נפתלי איתן: יש לנו עוד שבועיים כדי לסיים את הליגות.

נפתלי איתן: התעורר ויכוח לא קל עם כל מיני אנשים, חלק מהם אינטרסנטיים וחלק שבאמת רואים את טובת העניין, כולל באיגוד השופטים: האם יש מקום להמשיך ולסיים את שני המחזורים האחרונים של הליגות, או להחליט להפסיק ולראות מה יהיה אחר-כך.

נפתלי איתן: אני באופן אישי חשבתי שזאת תהיה טעות קשה ביותר אם אנחנו לא נסיים את השבועיים האלה.

נפתלי איתן: אחר-כך יהיה מה שיהיה, נבדוק ונעשה וכן הלאה.

נפתלי איתן: הרי הבעיה היא לא מה יהיה בשבועיים האלה.

נפתלי איתן: זה לא שבועיים, זה לא חודשיים, זה סיפור הרבה יותר ארוך.

נפתלי איתן: אני חשבתי שצריך לפחות לסיים את העונה.

נפתלי איתן: אם מישהו היה אומר לי: לא נקיים משחקים שבוע אחד אבל מייד לאחריו יהיה כך וכך, מילא, אבל איש לא יודע מה יהיה בשבוע הבא אם אנחנו השבוע לא נשחק.

נפתלי איתן: לכן חשבתי שיש מקום לשחק.

נפתלי איתן: היו מחשבות לגבי השופטים עצמם.

נפתלי איתן: עם כל הכבוד, אסור לשכוח - ולא שאני בא להגן, אבל אמרתי את זה באמצעי התקשורת בכל מיני הזדמנויות - בסופו של דבר עדיין התהליך הזה נמצא ממש בתחילתו.

נפתלי איתן: כבר בתחילת הדרך אנחנו נמצאים במצב קשה מאוד, בגלל האווירה הכללית שנוצרה כבר בראשית הדרך, עוד לפני שיש כתבי אישום, עוד לפני שהמשטרה חקרה, ואנחנו שומעים שייעצרו עוד ועוד אנשים.

נפתלי איתן: אין ספק שאנחנו במצב קשה, ודווקא משום שהמצב הוא קשה אנחנו צריכים להיות יותר אחראים ולפעול הכי נכון שאפשר בסיטואציה ובתנאים האלה.

אבשלום וילן: האם אתה לא מבין את האווירה שנוצרה?

נפתלי איתן: בוודאי שאני מבין.

אבשלום וילן: אני רוצה להגיד לך ברוח טובה, אתמול ראיתי כצופה תמים בשידורי הטלוויזיה שעצרו שופט מסוים, ואחרי זה הראו משחק של מכבי קריית-גת שבו היו שני אירועים חריגים בולטים.

אבשלום וילן: אז אני חושב לעצמי: אין שום ערך ספורטיבי למשחקים.

אבשלום וילן: יכול להיות שהכל לא נכון, אתה צודק לגמרי, אבל אנחנו כאוהדי כדורגל נמצאים במצב בלתי אפשרי.

אבשלום וילן: קחו את זה בחשבון.

נפתלי איתן: אתייחס למה שאתה אומר.

נפתלי איתן: התכוונתי לומר את זה בהמשך.

נפתלי איתן: עדיין אנחנו בתחילת הדרך.

נפתלי איתן: אני בוודאי לא מזלזל בזה.

נפתלי איתן: אני רואה שאנחנו במצב קשה מאוד כבר עכשיו.

נפתלי איתן: לא מה יהיה בעוד שבועיים אלא אנחנו לא יודעים מה יהיה בעוד יומיים או בעוד שעתיים.

נפתלי איתן: אני רואה את זה כדבר מאוד רציני ומאוד קשה.

נפתלי איתן: יחד עם זה - ואני חייב לומר גם 'יחד עם זה' - עדיין אף אחד מאיתנו הוא לא בית-משפט, גם לא אלו שבודקים עכשיו.

נפתלי איתן: אנחנו חייבים להמתין ולראות איך הדברים יתפתחו.

נפתלי איתן: מצב הביניים הזה לדעתי הוא המצב הכי קשה.

נפתלי איתן: אילו היו לנו היום תוצאות סופיות של הדברים, אז היינו יודעים על מה מדובר ולפי זה היינו פועלים, ויש מה לעשות, יש הרבה מה לעשות.

נפתלי איתן: אבל השאלה היא מה לעשות במצב הנוכחי.

נפתלי איתן: אמר לי מישהו שהשופטים כולם איבדו את הבטחון בגלל מה שקרה.

נפתלי איתן: יכול להיות.

נפתלי איתן: השופטים הם בסך הכל בני אדם, לא מעבר לזה.

נפתלי איתן: אבל להכפיש את כולם בבת אחת ולהגיד שאי אפשר לגמור את הליגה?

נפתלי איתן: מדברים על הבאת שופטים מחוץ-לארץ כדרך לפתרון הבעיה.

נפתלי איתן: חברים יקרים, אני אומר את זה גם בשם ההתאחדות לכדורגל, גם בשם איגוד השופטים וגם בשמי - זאת טעות.

אבשלום וילן: למה לדעתך הבאת שופטים מחוץ-לארץ היא טעות?

נפתלי איתן: פעם אחת הביאו שופטים מחוץ-לארץ.

נפתלי איתן: זה היה בתקופה שעוד שפטתי.

נפתלי איתן: במשחק האחרון היו אז 4-5 קבוצות בסכנת ירידה ו-4-5 קבוצות במאבקים לעלייה.

נפתלי איתן: לא סיפרו לנו שהזמינו שופטים מחוץ-לארץ.

נפתלי איתן: הזמינו אותנו ביום שישי למלון "רמת אביב" ואז הצמידו אותנו לשופטים הזרים.

נפתלי איתן: אמרו: אתה הולך עם היווני, אתה הולך עם ההוא ואתה הולך עם זה, וכך הלכנו לשפוט כשופטי קו שלהם.

נפתלי איתן: המשחקים האלה עברו איכשהו.

נפתלי איתן: השופטים האלה לא ידעו מה זה הפועל ומה זה ביתר, ואז המאבק בין הפועל לביתר היה סיפור, ביתר תל-אביב הגדולה.

נפתלי איתן: חברים יקרים, הנזק שזה עשה לאיגוד השופטים - איש לא יכול לתאר לעצמו.

נפתלי איתן: זה מראה על חוסר אמון מוחלט באיגוד השופטים ובספורט הישראלי בכלל, שלא תהיינה שום אי-הבנות.

נפתלי איתן: בפני ההתאחדות לכדורגל עמדו כעת 3 אלטרנטיבות, כשאחת מהן היתה להביא שופטים מחוץ-לארץ.

נפתלי איתן: דיברתי עם מר אריה זייף, שאני מאוד מעריך אותו.

נפתלי איתן: אני חושב שהוא פועל בחוכמה ונכון, אבל היו לו חששות טבעיים.

נפתלי איתן: הוא אמר: השופטים איבדו את הבטחון, אני פוחד, קשה לשפוט בצורה כזאת.

נפתלי איתן: אמרתי לו שלדעתי אנחנו מסוגלים לעשות את זה, אם נעשה את זה נכון, גם בשעה כזאת.

נפתלי איתן: האם החוכמה היא לשפוט כשהכל בסדר?

נפתלי איתן: החוכמה היא לפתור בעיות כשהן מתעוררות.

נפתלי איתן: אני נגד הבאת שופטים מבחוץ.

נפתלי איתן: אם היינו מביאים שופטים מבחוץ זה היה הכרזה של ההתאחדות לכדורגל ושל כולם על אי-אמון באיגוד השופטים ובכל מי שקשור לדבר הזה.

נפתלי איתן: הקושי היה קטן יותר כל עוד היה מדובר ב-4 שופטים, שאמנם אחד מהם שופט עדיין, אבל היה מדובר על מה שאירע לפני 3-4 שנים.

נפתלי איתן: אני רוצה להזכיר לכל הנוכחים שלפני 4-5 שנים יושב-ראש איגוד השופטים היה מר יהודה וילק.

נפתלי איתן: עבדכם הנאמן היה יושב-ראש הוועדה המקצועית במשך שנים יפות וטובות.

נפתלי איתן: היתה אז תקופה אחרת באיגוד השופטים.

נפתלי איתן: איש לא יחשוד במר יהודה וילק, כמו שאני לא חושד במר אריה זייף חלילה, שהכוונות שלו לא היו טובות ונכונות.

נפתלי איתן: לא ידענו אז.

נפתלי איתן: עדיין לא ברור אם זה נכון או לא.

נפתלי איתן: מדובר ב-4 שופטים, שמתוכם 3 כבר אינם באיגוד השופטים.

נפתלי איתן: אני רוצה להזכיר לכם שבתקופה שמר יהודה וילק היה יושב-ראש איגוד השופטים רצינו להוציא את מר סבי אלנקווה מהאיגוד.

נפתלי איתן: לא בגלל אירועים כלשהם.

זבולון אורלב: אני חושב שיש אתיקה בסיסית.

זבולון אורלב: אנחנו לא דנים פה בשמות של אנשים.

זבולון אורלב: הנושא שלפנינו הוא מניעת אלימות במחזורי הליגה הקרובים.

נפתלי איתן: אני מקבל את דבריך ולא אזכיר שמות.

נפתלי איתן: אני רוצה לומר כללית, 3 מהשופטים האלה אינם היום באיגוד השופטים, אחד מהם עדיין שופט.

נפתלי איתן: מדובר על אירועים שקרו לפני 3-4 שנים.

נפתלי איתן: מה הקשה על העניין יותר?

נפתלי איתן: שבינתיים עצרו עוד שופט מליגת על, ששופט היום, והוא נחקר.

נפתלי איתן: בלי להזכיר שמות, אבל כולם יודעים.

נפתלי איתן: פה באמת התלבטנו.

נפתלי איתן: יושב-ראש האיגוד חשב שכל עוד מדובר על מה שאירע לפני 4 שנים, נלך הלאה עם העניין הזה שבועיים, אבל מאחר ומדובר גם על מה שקורה בליגה הנוכחית, ושמענו שהמשטרה עומדת לעצור עוד ועוד ועוד - אנחנו לא יודעים מה המשטרה מתכוונת לעשות, בדרך כלל היא לא אומרת, ואולי בצדק - אז המצב יותר קשה.

זבולון אורלב: מה התשובה שלך?

אבשלום וילן: מה אתם מציעים היום?

אבשלום וילן: אני מבקש שתציע, כי אני רוצה שכבוד השר יתייחס להצעתכם.

נפתלי איתן: בסופו של דבר הוחלט על-ידי ההתאחדות לכדורגל, לאחר דיון מעמיק, שאנחנו נמשיך לקיים את המשחקים.

נפתלי איתן: אם יהיו מעצרים נוספים אנחנו נשב ונדון, והסמיכו את הגוף המצומצם יותר לקבל החלטות.

נפתלי איתן: אני חושב שזאת החלטה נכונה בתנאים האלה.

נפתלי איתן: אני חושב שתהיה זאת החלטה לא נכונה להפסיק את הליגות ולא לקיים את המשחקים.

נפתלי איתן: שאלת נכון, איך נוכל להבטיח קיום תקין של משחקים בשבועיים הבאים.

נפתלי איתן: קודם כל, יש החלטה באיגוד השופטים שלמשחקים האלה ילכו השופטים הטובים ביותר המוכרים לנו.

נפתלי איתן: אני אומר לכם שיש לנו שופטים טובים.

נפתלי איתן: אם אתה לא רוצה שאזכיר שמות, לא אזכיר, גם אם הם טובים.

נפתלי איתן: אנחנו מסוגלים לעשות את זה.

נפתלי איתן: הבוקר התקשרתי עם יושב-ראש הוועדה המקצועית, מר צבי רוזן, בחור יוצא מן הכלל, והצעתי לו שלכל משחק ישלח את המבקרים הטובים ביותר והבכירים ביותר.

נפתלי איתן: בנוסף לכך, הצעתי שיישלחו גם משקיפים.

נפתלי איתן: במשחקים מסוימים, כמו בחוץ-לארץ, יש מבקר ויש גם משקיף, שרואה מה שקורה מסביב בקהל וכולי.

נפתלי איתן: הצעתי לשלוח את הטובים ביותר.

נפתלי איתן: קיבלתי ממנו הבטחה שכך יהיה.

נפתלי איתן: זה מה שנעשה מבחינת איגוד השופטים.

נפתלי איתן: במה שקשור לבטיחות, לבטחון וכן הלאה אני עדיין סומך על משטרת ישראל.

נפתלי איתן: אני מאמין שהם מבינים באיזה מצב אנחנו נמצאים.

נפתלי איתן: משטרת ישראל תעשה הכל כדי להבטיח את מה שצריך להבטיח.

נפתלי איתן: אי אפשר לדעת מה יקרה אבל אני מקווה שהמשחקים יעברו בסדר.

נפתלי איתן: אני סומך על המשטרה.

נפתלי איתן: לפחות עד כה המשטרה פעלה היטב, ומגיעה להם רק מלה טובה, אז אני מניח שבכל הקשור לאבטחה יהיה בסדר.

נפתלי איתן: יכול להיות שצריך להוציא כרוזים לקהל במגרשים.

נפתלי איתן: צריך לחשוב על עוד כמה דברים, כדי להרגיע.

נפתלי איתן: אני מאמין שזה אפשרי.

נפתלי איתן: בסופו של דבר יש לנו שני מחזורים ואנחנו חייבים לדעתי לסיים אותם.

נפתלי איתן: אם אנחנו לא נסיים, אנחנו רק נסתבך יותר.

זבולון אורלב: אני חושב שההתאחדות לכדורגל שגתה שגיאה קשה וחמורה כשהחליטה לעבור לסדר היום ולקיים את המשחקים.

זבולון אורלב: אצלנו אומרים: החיפזון מהשטן.

זבולון אורלב: לי יש חשש ודאגה עמוקה מאוד מהאלימות שתהיה בשני המחזורים האחרונים כיוון שהאמון של הציבור בשופטים כרגע שואף לאפס.

זבולון אורלב: כשבכותרות העיתונים נכתב ששופטים נעצרו בחשד להטיית משחקים, מכירת משחקים ולקיחת שוחד, הציבור מאבד את האמון.

זבולון אורלב: לכן אני צופה ומזהיר מפני אלימות.

זבולון אורלב: המשטרה וקברניטי הכדורגל נכשלו כבר לפני שבועיים במשחק של מכבי חיפה, חרף החוק הממשלתי והחוק הפרטי של הוועדה הזאת, שנתנו כלים.

זבולון אורלב: לא ידעו לקרוא את המפה והיתה שם אלימות.

זבולון אורלב: אני אומר: תהיה אלימות.

זבולון אורלב: אני קורא למשטרת ישראל להשתמש בסמכותה, המשטרה המופקדת על שמירת הסדר, ולאסור את קיום המשחקים.

זבולון אורלב: חס וחלילה שופט, אפילו שופט צדיק, ישגה בהחלטה, עלולה להתפתח שם אלימות מאוד קשה.

זבולון אורלב: חלק מהמשחקים הם קריטיים.

זבולון אורלב: אני חושב שהכתובת מצויה על הקיר.

זבולון אורלב: לא יקרה שום דבר אם קצת יירגעו הרוחות, האבק קצת ישקע, ניקח אוויר שבוע-שבועיים, נשקול בשיקול דעת ולא בישיבות חפוזות ולא במהירות, נוכל לברר עם קהל האוהדים מה קורה ואיך קורה ונוכל להיערך.

זבולון אורלב: מה החיפזון הזה?

זבולון אורלב: מה הדהירה הזאת אל האלימות?

זבולון אורלב: לכן אני קורא למשטרה להשתמש בסמכותה.

זבולון אורלב: תודה.

מתן וילנאי: אני רוצה להעיר כמה הערות.

מתן וילנאי: הדבר הראשון, זאת פרשה קשה מאין כמותה.

מתן וילנאי: היא מחזירה אותנו 30 שנה אחורה, לימי ועדת עציוני, לראשית שנות ה-70.

מתן וילנאי: במאמר מוסגר, אם היינו מקיימים את המלצות ועדת עציוני לא היינו נמצאים במצב של היום.

מתן וילנאי: לא קיימו אותן, קיימו רק את חלקן, ואני לומד את העניין הזה עכשיו.

מתן וילנאי: בשום פנים ואופן אסור להקל פה ראש.

מתן וילנאי: אני מקבל שזה עדיין בחקירה, שאין כתבי אישום, אבל אני מכיר את משטרת ישראל.

מתן וילנאי: היא לא היתה יוצאת עם דבר כזה אם לא היו לה דברים ברורים.

מתן וילנאי: אני סומך על המשטרה שאת זה היא יודעת לעשות.

מתן וילנאי: אני מקבל שצריך להמתין, זה נכון.

מתן וילנאי: יש פה בעיות כבדות שאסור להתעלם מהן.

מתן וילנאי: אני רוצה להגיד מייד שנושא המשחקים בשני המחזורים האחרונים פשוט לא מעניין אותי.

מתן וילנאי: שההתאחדות לכדורגל תחליט.

מתן וילנאי: מה שההתאחדות לכדורגל תחליט, מקובל עלי.

מתן וילנאי: שמעו את ההערה של חבר הכנסת אורלב, הערה חשובה.

מתן וילנאי: ההתאחדות לכדורגל סוברנית להחליט, צריכה להחליט והיא תקבל את ההחלטה.

מתן וילנאי: אני חושב שאף גורם פוליטי לא צריך להתערב בעניין הזה, ואנחנו, חברי הכנסת ושרים, אנשים פוליטיים.

אבשלום וילן: אני חושב שזה מקובל על הוועדה מלכתחילה.

מתן וילנאי: אני רוצה להדגיש את זה.

מתן וילנאי: ביקשתי שהעניין הזה יהיה ברור.

מתן וילנאי: אחרי זה עוד יגידו שהיתה התערבות פוליטית.

מתן וילנאי: אני אפילו לא יודע באיזה קבוצות מדובר, זה ממש לא מעניין אותי.

מתן וילנאי: ההתאחדות לכדורגל צריכה לקבל החלטה.

מתן וילנאי: אלא מה, וזאת הבעיה שלנו, אני מצטער אבל יש לנו בעיה עם ההתאחדות לכדורגל ויש לנו בעיה גם עם איגוד השופטים.

מתן וילנאי: מר נפתלי איתן, אתה מבין את זה היטב.

מתן וילנאי: אמון עמוק נשבר פה לרסיסים.

מתן וילנאי: אני רוצה להגיד על זה כמה מלים, גם בקשר להערות של חבר הכנסת כבל.

מתן וילנאי: ההתאחדות לכדורגל נהנית ממעמד ציבורי מיוחד, שמוקנה לעמותה מהסוג הזה, שפועלת לפי שיקוליה.

מתן וילנאי: יש לה תקנונים שלה, היא קובעת את הדברים, היא מקבלת כספי ציבור לא קטנים, הרבה מאוד כסף (לא ממשרדים - ממשרדים היא לא מקבלת אפילו שקל) והיא מנהלת את ענייניה.

מתן וילנאי: אבל היא גם מייצגת את מדינת ישראל.

מתן וילנאי: בלשון המשפטית היא גוף דו-מהותי.

מתן וילנאי: היא לא רק סתם עמותה שעוסקת בספורט בשכונה ג' בעיר Y. ככזאת היא מחויבת גם לביקורת ציבורית.

מתן וילנאי: בלתי מתקבל על הדעת שחבר כנסת וילן מזמין את ראשי ההתאחדות לכדורגל והם לא מגיעים, עם תירוצים של לוחות זמנים.

מתן וילנאי: כולנו הרי בוגרי גן ילדים.

מתן וילנאי: מה זה 'סיפורים של לוחות זמנים'?

מתן וילנאי: כשמזמינים - באים.

מתן וילנאי: כשמישהו לא רוצה לבוא, הוא ממציא תירוצים.

מתן וילנאי: כל אחד מהיושבים בחדר הזה יודע את זה היטב.

מתן וילנאי: ההתאחדות לכדורגל לא יכולה לעשות דין לעצמה ולהחליט לא לבוא לכנסת ישראל.

מתן וילנאי: ברגע שהיא עושה את זה, היא מצביעה על משהו מאוד מסוים, וזה הדבר שמטריד אותי.

מתן וילנאי: אם היה לנו כדורגל פורח, שהכל תקין בו, ופעם אחת היתה מתפוצצת פרשיית השופטים, הייתי אומר: בסדר, יש פרשייה.

מתן וילנאי: אבל אם אני מחבר את מה שאירע לאמיר רנד, שחייו לא יהיו אותם חיים מאז אותו משחק של מכבי חיפה בסוף העונה הקודמת; וממשיך באירועים קשים נוספים, כולל האירוע של ישראל כהן שעדיין נמצא בחקירה, ושל בעלי קבוצות שלא עומדים בהתחייבויות שלהם לקבוצות (אחד מהם שלח יד בנפשו); אני כבר לא מדבר על הישגים בשדה הבינלאומי, כי כבר התרגלנו לא להשיג שום הישגים, זה כבר הפך להיות מקובל.

מתן וילנאי: כשהייתי ילד היינו מפסידים 7-0 לאנגליה "בכבוד".

מתן וילנאי: לפחות את ה"בכבוד" מחקו אך האפס עדיין ממשיך לצערי.

אבשלום וילן: בשנות ה-60 הפסדנו לפולין 7-1 וניצחנו את אנגליה הצעירה 4-0.

מתן וילנאי: יש כאן בעיה עמוקה של צורת ההתנהלות שאי אפשר להתעלם ממנה.

מתן וילנאי: זה כל פעם עולה מחדש.

מתן וילנאי: משחקים את המשחק ש'זאת עמותה עצמאית ואי אפשר לשלוט במה שקורה בה'.

מתן וילנאי: אני מקבל שאין שום מעורבות פוליטית בעניין, בשום פנים ואופן, ואסור שפוליטיקאים ידחפו את ידיהם לנושא.

מתן וילנאי: לדעתי ועדת עציוני כבר עסקה בעניין הזה, כי אז הבעיה היתה הרבה יותר חריפה מאשר היום.

מתן וילנאי: המרכזים אז יצגו מפלגות בצורה מובהקת וזה לשמחתי אכן נעלם.

מתן וילנאי: אבל יש ביקורת ציבורית.

מתן וילנאי: כל אחד מהיושבים בחדר הזה כפוף לביקורת ציבורית.

מתן וילנאי: גם הטלוויזיה, חברי הכנסת, השר - כל אחד פה כפוף לביקורת ציבורית.

מתן וילנאי: אין גוף במדינה שמשוחרר מביקורת ציבורית.

מתן וילנאי: פעם מוסדות קהילת המודיעין היו חריגים בעניין זה אך גם הם כבר כפופים לביקורת ציבורית.

מתן וילנאי: כולם - מלבד ההתאחדות לכדורגל.

מתן וילנאי: זה בלתי מתקבל על הדעת, בעיקר לאור ההישגים העלובים של הכדורגל הישראלי.

מתן וילנאי: כולנו רואים אותם, ומקבלים את זה.

מתן וילנאי: הם לא הגיעו לדיון בוועדה בראשותו של חבר הכנסת וילן כי לוח הזמנים לא הסתדר להם.

מתן וילנאי: מה, נולדנו אתמול?

מתן וילנאי: אני כבר זיהיתי את זה מזמן, עוד סביב הסיפור של נערות הליווי.

מתן וילנאי: קבעתי לעצמי כלל, שקודם כל אני אדאג שהדברים יחשפו ושלא נחזור לימים שטאטאו מתחת לשטיח עד שהשטיח היה כבר צמוד לתקרה.

מתן וילנאי: לכן כשהופיעה הכתבה התמימה של ניב רסקין בסוף נובמבר שעבר וכולם התנפלו עליו ואמרו "אין על מה לדבר" פניתי למפכ"ל ולשר לבטחון פנים במכתב וביקשתי מהם לחקור, בהנחה שלא יהיה כלום אבל שלפחות נהיה נקיים.

מתן וילנאי: אנחנו עכשיו עוסקים בתוצאות אותה בקשה תמימה שלי מלפני חצי שנה.

מתן וילנאי: אני מניח שהם היו חוקרים גם בלעדי, אבל פניתי.

מתן וילנאי: אני חושב שהתפקיד המרכזי שלנו כאנשי ציבור הוא לחשוף את הדברים ולהפסיק לטאטא מתחת לשטיח עד שהבלון מתפוצץ לנו ישר בפרצוף.

מתן וילנאי: הדבר השני שאני עושה, אני עוסק כל הזמן בחקיקה שתעגן את הדברים בצורה סדורה יותר.

מתן וילנאי: אין גופים בארץ שפועלים על עקרונות של שלהי המאה הקודמת, למעט בתחום הספורט.

מתן וילנאי: אין את זה בתעשייה, אין את זה באקדמיה, אין את זה בפרלמנט, אין את זה בצבא, אין את זה בשום מקום אלא במקום אחד - בעולם הספורט.

מתן וילנאי: הוא מתנהג לפי כללים שמזמן כבר לא קיימים במדינת ישראל: בחירות עם יפויי כוח, תקנונים שהם לא תקנונים ואלף ואחד דברים.

מתן וילנאי: אני עכשיו מקדם חקיקה שתחזק את הביקורת הציבורית, שום דבר לא פוליטי.

מתן וילנאי: רק ביום ראשון - בלי קשר לפרשה האחרונה, התחלנו בזה כבר מזמן - הפכנו הצעה שלי להצעת חוק ממשלתית שתעלה לכנסת בקרוב בעניין מועצת ספורט עליונה.

מתן וילנאי: היא תהיה בנויה מאנשי חינוך, אנשי ציבור, אנשי ספורט לשעבר בעלי שיעור קומה, ויש רבים כאלה שעוסקים היום במפעלים חינוכיים בתחום הספורט.

מתן וילנאי: הספורט הוא תחום חינוכי ממדרגה ראשונה.

מתן וילנאי: המועצה הזאת תתווה את הקווים, את המדיניות ואת כללי הפעולה.

מתן וילנאי: במקביל אנחנו עוסקים גם בתיקון חוק הספורט על מנת לאפשר פיקוח ציבורי, על-ידי דירקטורים מהציבור ואלף ואחד דברים.

מתן וילנאי: לא יכול להיות שגופים יודיעו שהם לא מגיעים לכנסת כי 'לא הסתדר להם בלוח הזמנים'.

מתן וילנאי: כמו כן העברנו את החוקים למניעת אלימות בספורט.

מתן וילנאי: צודק חבר הכנסת אורלב שבחיפה המשטרה נכשלה.

מתן וילנאי: אני פניתי למפכ"ל ולשר לבטחון פנים בעניין הזה פעם נוספת ואמרתי שאני מבקש שימוצה הדין עם האוהדים של מכבי חיפה שפרצו למגרש בגמר המשחק לפני שבועיים.

מתן וילנאי: יש היום חוק.

מתן וילנאי: אי אפשר יותר להגיד שאין חוק.

זבולון אורלב: הכנסת היום במליאתה הכירה בהצעה דחופה לסדר היום של חבר הכנסת וילן ושלי בנושא הזה העקרוני.

זבולון אורלב: לא במה שיהיה בשתי השבתות הקרובות.

זבולון אורלב: בעקבות זה יתקיים דיון בוועדת החינוך והתרבות.

זבולון אורלב: כבר קבענו ישיבה ביום שלישי הבא לדיון בנושא הזה.

מתן וילנאי: מר נפתלי איתן, אני אפנה אליכם כדי ללמוד את העניין.

מתן וילנאי: אני מתכוון להבין את כללי הפעולה של איגוד השופטים.

מתן וילנאי: אין לי ספק שהמנהלים שלו הם אנשים הגונים, גם אתה וגם מר זייף, אין לי ספק בכלל, אני בטוח שאתם לא מתכוונים לרעה, אבל קורים דברים מלמטה שכולנו ערים להם.

מתן וילנאי: אני רוצה ללמוד את זה, להבין את כללי הפעולה ואת הממשק ביניכם לבין ההתאחדות לכדורגל, עם כל מה שכרוך בזה, רק כדי לעשות את זה לנכון יותר ולשקוף לציבור הרחב, שיבוא למגרשים ויידע שהוא רואה כדורגל לשמו ולא כדורגל שבעצם סוכם כבר על-ידי "ירוק" אחר ולא על כר הדשא הירוק.

מתן וילנאי: את זה אנחנו נעשה.

אבשלום וילן: אני רוצה להחזיר את הדיון לנקודה העיקרית.

אבשלום וילן: קודם כל, אני חושב שמגיעות מלוא המחמאות לגלי צה"ל ולניב רסקין, שהעלו את הסיפור לפני כמה חודשים.

אבשלום וילן: התגובה הראשונית היתה: "לא היו דברים מעולם" אבל עובדה שכרגע מתנהלת חקירה, שבוצעו מעצרים.

אבשלום וילן: קרוב לוודאי - כמובן שזה עוד לא הוכח - שיש דברים בגו.

אבשלום וילן: זה בדיוק תפקידה של עיתונות, עיתונות שעמדה בלא מעט לחצים.

אבשלום וילן: אם בישיבות קודמות היו לנו הרבה טענות על ליבוי האלימות על-ידי התקשורת, במקרה הזה כל המחמאות מגיעות לניב רסקין ולגלי צה"ל.

אבשלום וילן: חבר הכנסת אורלב הציע את ההצעה שלו כאוהד כדורגל.

אבשלום וילן: הוא לא הציע אותה להתאחדות לכדורגל כחבר כנסת, כאיש פוליטי, בבחינת פקודת 'עשה' או 'אל תעשה'.

אבשלום וילן: אנחנו במובן הזה אזרחים.

אבשלום וילן: ציין השר, ובצדק, שאנחנו ועדת חקירה פרלמנטרית.

אבשלום וילן: איננו נותנים הוראות להתאחדות לכדורגל.

איתן כבל: אבל מי נותן הוראות להתאחדות לכדורגל?

איתן כבל: זה כל העניין.

מתן וילנאי: אף אחד לא נותן להם.

מתן וילנאי: עד שלא יעבור החוק שלי אף אחד לא ייתן.

אבשלום וילן: חבר הכנסת כבל, אתה תוכל להתייחס מייד אחרי.

אבשלום וילן: אחר-כך נשמע גם את משטרת ישראל לגבי ההיערכות לשבועיים הבאים.

אבשלום וילן: אני חוזר וטוען, יש פה שרשרת אירועים שנמשכת הרבה יותר משנה.

אבשלום וילן: האמון הבסיסי של ציבור אוהדי הכדורגל מתרסק לרסיסים, זאת הבעיה.

אבשלום וילן: לא הבנתי עד לרגע זה, נציג ההתאחדות לכדורגל ואיגוד השופטים מר נפתלי איתן, מה כל-כך נורא אם כדי לבנות מחדש אמון יביאו שופטים מחוץ-לארץ.

אבשלום וילן: אני מודה שאפריורי חשבתי שזה יהיה הפתרון ההגיוני ביותר כדי להחזיר שקט למערכת, עד אשר יעבור זעם.

אבשלום וילן: אני מצהיר מראש, אני גר 8 קילומטרים מקריית-גת אבל אינני אוהד של מכבי קריית-גת.

אבשלום וילן: אתמול ראיתי פעם נוספת את שני האירועים במשחק ההפסד של קריית-גת.

אבשלום וילן: הרבה פעמים קורות טעויות של שופט, זה חלק מהמשחק, אבל כאשר אתה רואה פעמיים דברים כל-כך ברורים, שפעם אחת פסלו לה שער ופעם שניה פסקו נגדה על בעיטת עונשין מ-11 מטר שלא היתה ולא נבראה, ובמקרה לגמרי אותו שופט נעצר לחקירה, והקבוצה הזאת נלחמת על חייה ועלולה לרדת ליגה - אני מודה שאני שואל את עצמי איזה ערך ספורטיבי יש למשחקים.

אבשלום וילן: הקבוצה משקיעה, נלחמת ונאבקת ואולי הדברים בכלל מתרחשים לא על כר הדשא כי אם, כפי שנאמר קודם, ב"ירוקים" אחרים.

אבשלום וילן: אני לא מציע לקריית-גת להפסיק לשחק, אני מציע לה לגמור את העונה ולהתנהג באופן ספורטיבי, אבל צדק מוכרח לא רק להיעשות אלא גם להיראות.

אבשלום וילן: לכן אני פונה פה לנציגי ההתאחדות לכדורגל לשקול מחדש כיצד לנהוג בשבת הקרובה, כדי להרגיע את המערכת.

אבשלום וילן: אני תומך בכך שהעונה תסתיים בצורה מכובדת, ואחרי זה יהיה חקירות ומה שייקבע ייקבע.

אבשלום וילן: אמר כבר השר וילנאי שב-1971 היינו בסרט דומה לזה.

אבשלום וילן: אני מקווה מאוד שהנושא העיקרי, נושא ההימורים הבלתי חוקיים, יידון בשבוע הבא בוועדת החינוך והתרבות.

אבשלום וילן: אני מזכיר לכם שהעברנו למשטרה את כל החומר שעלה פה לפני חודשיים.

אבשלום וילן: יש בידי עדויות שמיעה וראייה של בכירים מאוד בספורט הישראלי שסיפרו לי איך הם היו באותם "בנקים" וראו איך זה מתנהל.

אבשלום וילן: העברנו את החומר למשטרה אך לא נעשה דבר.

אבשלום וילן: זה יהיה הנושא שיידון בשבוע הבא.

אבשלום וילן: אני פונה למשטרת ישראל ולהתאחדות לכדורגל לשקול האם אין צורך לנקוט כעת בצעדים יוצאי דופן.

אבשלום וילן: אני אומר לך, מר נפתלי איתן, כאיגוד שופטים הייתי מוחל על כבודי ואומר: אדרבה, למשחקים הקשים הפעם נביא שופטים מחוץ-לארץ כדי להרגיע את הרוחות ונצא מזה לאחר מכן בכבוד.

אבשלום וילן: אני חושב שרוב השופטים קרוב לוודאי נקיים, והלוואי, אבל לבוא ולהגיד בעקשנות מה לא לעשות?

אבשלום וילן: אני חושש שאנחנו נעמוד בשבת בפני אי-אמון טוטלי של הקהל וזה מאוד לא סימפטי.

איתן כבל: אדוני היושב-ראש, אני חושב שרצוי מאוד שאנחנו לא נגיד: ניפנה.

איתן כבל: נכון שאין לנו סמכות בעניין הזה אבל אני חושב שיכולה לצאת מכאן החלטה של הוועדה שפונה לאיגוד השופטים, להתאחדות לכדורגל, לגרום לכך שבמשחקים בשבת הקרובה השופטים יהיו מחוץ-לארץ.

איתן כבל: אני לא רוצה לחשוב שיווצר מצב שהמשטרה בעוד שבוע או שבועיים - ואני מקווה שלא - תודיע שהתברר שגם בליגה העליונה מישהו מהשופטים היה שותף בדרך כזאת או אחרת להימורים בספורט.

אריק הניג: יש כאלה.

אריק הניג: נחקר שופט מליגת העל, מר צ'יבוטרו.

איתן כבל: אם יתברר שיש עוד, אני לא רוצה בכלל לחשוב לאן זה יוביל.

איתן כבל: בצדק תטען מכבי קריית-גת ויטענו קבוצות אחרות - ואני לא יודע מי תרד ליגה או לא תרד - שנעשה להן עוול.

איתן כבל: יחד עם זה אני חושב שזאת צריכה להיות פנייה שהיא על גבול התביעה, גם אם אין לנו סמכות בחוק לעשות את זה.

איתן כבל: זה דבר אחד.

איתן כבל: נקודה שניה שאני רוצה להעלות באותו הקשר, ההימורים הבלתי חוקיים הם מכת מדינה, גם בספורט וגם בנושאים אחרים.

איתן כבל: המשטרה יודעת את זה, וזה לא סוד.

איתן כבל: הרי המשחק "ווינר" שיצא לאחרונה הוא ניסיון, די עלוב אני מוכרח לומר, להתמודד עם ההימורים הבלתי חוקיים הקיימים היום בספורט.

איתן כבל: המשטרה חייבת להיכנס לעניין הזה בכל הכוח.

איתן כבל: החקירה צריכה להיות מקיפה, על-פי המודל של ועדת עציוני.

איתן כבל: צריך לחקור גם את השחקנים ואת השופטים, את כל היקף התופעה של ההימורים הבלתי חוקיים בכדורגל הישראלי.

איתן כבל: ודבר אחרון שאני רוצה לומר לך, אדוני השר, אין לי מושג מי האחראי ומי בכלל יכול לבוא למר גברי לוי ולומר לאיש הזה מה לעשות.

איתן כבל: אי אפשר שאנחנו, גם הכנסת, גם הממשלה, כל הזמן שומעים ---

מתן וילנאי: התשובה היא רק תיקון החוק.

מתן וילנאי: יש כבר הצעת חוק ואני אשמח אם תתחייב להצביע בעדה.

איתן כבל: יושב-ראש איגוד שכל שבוע מספק עבודה נהדרת לוועדה בראשות חבר הכנסת וילן, כל שבוע שערוריה רודפת שערוריה.

איתן כבל: אנחנו כאוהדי כדורגל, שהולכים למשחקים ומשלמים, מקבלים כדורגל אפס.

איתן כבל: זה פשוט כדורגל אפס.

איתן כבל: כל אימת שאני הולך למשחקי הנבחרת אני נשבע שיותר כף רגלי לא תדרוך באיצטדיון, אבל בכל זאת אני אוהב ספורט, אני אוהב כדורגל ואני מגיע.

איתן כבל: יושבי-הראש וההנהלה - עולם כמנהגו נוהג.

איתן כבל: זה חייב להיפסק.

איתן כבל: פשוט בלתי אפשרי שאנשים שנכשלים בכל אשר הם עושים ממשיכים להנהיג את ההתאחדות לכדורגל.

איתן כבל: תודה.

אבשלום וילן: אני מוכרח להגן על כבודו של הכדורגל הישראלי.

אבשלום וילן: השחקנים אינם נמצאים פה.

אבשלום וילן: גם השר וגם אתה התייחסתם לתוצאות הספורטיביות.

אבשלום וילן: אני לא יכול לומר שהתוצאות מלבבות אבל מכיוון שאין פה נציג שלהם הם לא יכולים להגיב.

איתן כבל: כמי שקונה כרטיס בכספו והולך לראות את המשחקים מותר לי לומר מה שאני רוצה על המוצר שאני רואה.

איתן כבל: שיוכיחו לי אחרת.

אבשלום וילן: מאה אחוז, אבל בוועדת חקירה פרלמנטרית כשהצד השני לא נוכח, אני מגן על זכות התגובה שלהם.

אבשלום וילן: אבקש מסגן ניצב גוטמן, נציג משטרת ישראל, להסביר כיצד אתם נערכים למשחקים בשבועיים הקרובים, בהנחה שהאווירה היום הרבה יותר קשה, לסיום מכובד של העונה, כולל גם בליגות הנמוכות, כי שם מאבקי הירידה הם לא פחות חריפים.

זאב גוטמן: אני חייב להתחיל במשהו אחר.

זאב גוטמן: הקביעה שהמשטרה נכשלה לפני שבועיים לדעתנו אינה נכונה.

זאב גוטמן: הלכה למעשה באותו אירוע בחיפה לא היו פצועים וזה בזכות העבודה הנכונה של המשטרה.

זאב גוטמן: לגבי ההיערכות שלנו: ההיערכות שלנו לקראת סוף העונה החלה לא השבוע ולא בשבוע שעבר.

זאב גוטמן: ההיערכות שלנו החל בזה שאנחנו הורדנו את כל ההנחיות לשטח, שהראשונה שבהן היא החדרת תיקון מספר 2 לחוק הבטיחות במקומות ציבוריים, אותו תיקון שנותן לשוטר סמכות להרחיק אנשים ממגרשי הכדורגל.

זאב גוטמן: למעשה כל השוטרים שנמצאים במגרשי הכדורגל מודעים לדבר הזה.

זאב גוטמן: הם מונְחים לאבחן את אותם חריגים ולטפל בהם מראש.

זאב גוטמן: בנוסף לכך, אנחנו מבצעים אופן שוטף בדיקות בטיחות בכל מגרשי הכדורגל, לבחון שמה שקיים שם עוזר לנו לשלוט על הציבור, לשמור על שלום הציבור ולא להגיע למצב שבסוף העונה חלק מהמגרשים הרוסים.

זאב גוטמן: אנחנו בודקים את זה באופן תדיר, במיוחד עכשיו בסוף העונה.

זאב גוטמן: אנחנו בודקים כל משחק ומשחק, כולל בליגות הנמוכות, מתחילת השבוע לאור התוצאות שנקבעו בשבוע שלפני כן, לאור מצב הקבוצות, מצב המגרש, מצב האוהדים, וגם לאור הסיפור שהתפוצץ עכשיו עם השופטים.

זאב גוטמן: אנחנו בוחנים את זה, עושים את הערכות המצב שלנו, עושים בדיקות בין הקבוצות לדעת מה מספר האוהדים שאמורים להגיע ובהתאם לזה מתכננים את המהלכים שלנו ומאשרים, או לא מאשרים, קיום משחקים במגרשים מסוימים.

זאב גוטמן: בחלק מהמגרשים יש בעיות קיבולת ובעיות בטיחות ואנחנו לא מאשרים אותם.

זאב גוטמן: אנחנו דורשים מהקבוצות להעביר את המשחקים למגרשים יותר בטוחים, למגרשים עם קיבולת יותר גדולה.

זאב גוטמן: בשלושת הדברים האלה מתמצית ההיערכות שלנו.

זאב גוטמן: לדוגמה, מכבי קריית-גת מחפשת עכשיו מגרש חלופי כי המגרש שלה בקושי מאכלס 2,000 צופים והצפי הוא שבמשחקה מול ביתר ירושלים יהיו יותר צופים.

אבשלום וילן: האם למשל במשחק הזה לא שקלתם לפנות להתאחדות הכדורגל ולאיגוד השופטים בבקשה שיביאו שופטים מחוץ-לארץ כדי למנוע אלימות שעלולה לפרוץ שם?

אבשלום וילן: זה הרי קלאסי.

זאב גוטמן: אנחנו נערכים באמצעים שלנו להתמודד עם אירועי אלימות, אם זה בכמויות השוטרים, אם זה בהרחקות, אם זה בהחלטות בנושא המגרש.

זאב גוטמן: אנחנו לא ניכנס לשאלה איזה שופטים ישפטו.

אריק הניג: המקרה של קריית-גת הוא מקרה שלא מטופל.

אריק הניג: מדברים על בעיות.

אריק הניג: קריית-גת הפסידה במשחק שבו שפט השופט צ'יבוטרו בגלל טעויות שופט.

אבשלום וילן: לזה אנחנו מנועים מלהתייחס.

אבשלום וילן: את זה יקבע בית-המשפט.

אריק הניג: מה שסגן ניצב גוטמן אמר מצביע על בעיה קטסטרופלית.

אריק הניג: קריית-גת נענשת באי-ביתיות במשך כל העונה בצורה אלימה.

אריק הניג: מהלכים עלינו אימים שביתר ירושלים יבואו עם 20,000 אוהדים ולכן אסור לתת לקריית-גת ביתיות.

אריק הניג: חבר'ה, זה קורה רק במדינה שלנו.

אריק הניג: עובדה שלפני שבוע איימו בצורה דומה על מכבי פתח-תקווה.

אריק הניג: מר לוזון אמר שאם יהיו 20,000 צופים הוא לא מוכן לקחת על עצמו אחריות ולכן הוא מעביר את המשחק לרמת-גן.

אריק הניג: בפועל באו 7,000 איש, כלומר מספר אוהדים שיכול להיכנס למגרש בפתח-תקווה.

זאב גוטמן: הנסיבות שגרמו לכך שהסיטו את המשחק מהמגרש בפתח-תקווה לרמת-גן הן שונות.

אריק הניג: אני מצדיע לביתר ירושלים על התרגיל.

אריק הניג: זה תרגיל בינלאומי, הצלחה גדולה.

אריק הניג: חשוב מאוד שהפרשה עליה אנחנו דנים כעת לא תיוותר כאפיזודה מוצלחת של ניב רסקין.

אריק הניג: זה הזדמנות מצוינת לטיפול שורש.

אריק הניג: הבעיות הן לא בש"ג, קרי: בשופטים.

אריק הניג: השופטים אשמים, אבל הם לא הבעיה.

אריק הניג: הבעיה היא מי שמנהל את ההימורים במדינת ישראל.

אריק הניג: אפרופו דבריו של חבר הכנסת איתן כבל לגבי ההתאחדות: ברשויות מקומיות על דברים פחותים בהרבה מחליטים במשרד הפנים על ועדה קרואה.

אריק הניג: למה שלא יעשו את זה גם פה?

אריק הניג: והערה אחרונה לחבר הכנסת זבולון אורלב.

אריק הניג: הקפאה לשבוע אולי זה טוב אבל הפסקה מוחלטת היא פרס רק לאירופה.

אריק הניג: באופ"א ובפיפ"א מחכים שנקפיא את הליגה ולא תהיה לנו אלופה ואז לא תהיה להם בעיה את מי להזמין לליגת האלופות בשנה הבאה ונחסוך להם בעיות בטחון.

אריק הניג: לכן ההקפאה המוחלטת היא טעות נוראית.

זאב גוטמן: העברת המשחק בין ביתר ירושלים לבין מכבי פתח-תקווה בשבת שעברה לא נבעה רק מכמות קהל.

זאב גוטמן: היו עוד כמה פרמטרים.

זאב גוטמן: אם אתה לא יודע אותם, אז חבל להכניס אותם פה לדיון.

זאב גוטמן: היו מספר דברים שגרמו למפקד המרחב להחליט שהוא מסיט את המשחק.

זאב גוטמן: לגבי הנושא של קריית-גת, שאתה אומר שהיא מאבדת בקביעות את הביתיות שלה: קריית-גת ידעה כבר מתחילת העונה שהמגרש שלה הוא קטן.

זאב גוטמן: הם אפילו הצהירו על כך שברגע שכמות הקהל תעלה על 2,000 צופים - 2,000 צופים זה כלום לליגת העל - הם ייאלצו לחפש מגרש חלופי.

זאב גוטמן: הם ידעו את זה מתחילת העונה בצורה רשמית וברורה.

זאב גוטמן: לכן אין פה שום איבוד ביתיות.

איתן כבל: למה שלא נדרוש שתקום ועדת חקירה שתבחן את כל נושא ההימורים בספורט ואת כל הכרוך בכך?

אבשלום וילן: חבר הכנסת כבל, בשבוע הבא אתה מוזמן לישיבה מיוחדת של ועדת החינוך והתרבות בראשות חבר הכנסת אורלב לגבי כל נושא ההימורים הבלתי חוקיים.

אבשלום וילן: יעלו הדברים שאמר לנו מר טל גורקי בישיבה לפני חודשיים.

אבשלום וילן: הוזמנו גם אנשים אחרים ושם כל הנושא הזה יטופל.

נפתלי איתן: אני רוצה להשיב בקיצור לכמה מהדברים שעלו כאן.

נפתלי איתן: אני בטוח שבעיני חלק מהנוכחים זה לא ימצא חן.

נפתלי איתן: ככל שאנחנו נצעק ונצעק, ובטלוויזיה יראו ויאמרו שאין אמון ואין אמון, אז לאט לאט באמת לא יהיה אמון.

נפתלי איתן: אני חושב שהציבור לא כל-כך טיפש והוא לא מכניס את כל השופטים לסל אחד בגלל מה שקרה.

נפתלי איתן: אני לא מזלזל במה שקרה.

נפתלי איתן: מה שקרה הוא חמור מאוד, אבל מכאן ועד לבוא ולומר "אין אמון, אין אמון, מה יקרה?

נפתלי איתן: תהיה אלימות, ויהיה, ויהיה, ויהיה"?

נפתלי איתן: גם זה יכול להביא לנו אלימות.

נפתלי איתן: אנחנו לא צריכים להזמין את זה.

נפתלי איתן: אני יודע שאני אומר דברים קצת קשים אבל כך אני חושב.

נפתלי איתן: דבר שני, אתן דוגמה למה זה יכול להוביל.

נפתלי איתן: בסך הכל הליגות מסתיימות בעוד שבועיים.

נפתלי איתן: אם אנחנו נתארגן נכון, כמו שאמרתי, כולל המשטרה - ואני מאמין במשטרה, היא עושה עבודה טובה - נוכל לסיים את עונת המשחקים.

נפתלי איתן: אתמול באיצטדיון רמת-גן היה סדר מופתי, הן ביציאות והן בכניסות.

נפתלי איתן: הלוואי ובהרבה מקומות יהיו דברים כאלה, ואני אומר את זה בכל הרצינות, ואמרתי את זה גם למפקד מחוז תל-אביב.

נפתלי איתן: יש בעיה עם פיפ"א.

נפתלי איתן: אם המשחקים פה ייפסקו שני מחזורים לפני סיום העונה זה יכול להזיק לשם שלנו וליצור כל מיני בעיות.

נפתלי איתן: קבוצות שאין להן בעיות של ירידה ועלייה, מה יקרה איתן?

נפתלי איתן: השחקנים ילכו לישון, יגיעו למשחקים רדומים ולא איכפתיים.

נפתלי איתן: זה בסך הכל לא פועל לטובת הספורט.

נפתלי איתן: יש לנו שבועיים.

נפתלי איתן: בואו נגמור את זה.

נפתלי איתן: הרי העניין שהתפוצץ ייחקר על-ידי המשטרה וזה סיפור ארוך מאוד.

נפתלי איתן: מדוע להפסיק את הליגות?

נפתלי איתן: האם זה יהיה הפתרון?

נפתלי איתן: אנחנו במצב קשה, אפילו קשה מאוד, אבל האם מכך יש להסיק שכל השופטים לא בסדר?

נפתלי איתן: מאידך אני אומר, ואמרתי את זה בכל אמצעי התקשורת, שאם יתפסו שהדברים לא בסדר אז יהיה צורך ללכת עד הסוף.

נפתלי איתן: השר הזכיר פה את עניין נערות הליווי.

נפתלי איתן: הנושא נבדק ובימים הקרובים יוגש דוח.

נפתלי איתן: אני במקרה הייתי יושב-ראש הוועדה.

נפתלי איתן: אני לא רוצה להיכנס לפרטים אבל אזכיר נקודה אחת חשובה מאוד לגבי ההימורים.

נפתלי איתן: על-פי התקנות הנוכחיות אין איסור על שופטים לשחק בהימורים חוקיים.

אבשלום וילן: חבר הכנסת משה רז הגיש הצעה לתיקון החוק.

נפתלי איתן: ברור לי לגמרי שמבחינה אתית גם אם התקנות כאילו מאפשרות את זה, השופט לא יכול להמר בצורה חוקית במשחקים שהוא שופט בהם.

נפתלי איתן: הרי זה אבסורד.

נפתלי איתן: בדוח הזה אנחנו, עבדכם הנאמן ועוד שני חברים, הכנסנו קוד אתי לאיגוד השופטים.

נפתלי איתן: הדוח הזה עוד לא אושר ולכן אני לא רוצה להרחיב עליו.

נפתלי איתן: בתחום של ההימורים קבענו שחל איסור מוחלט על שופטים להמר, נקודה.

נפתלי איתן: אני אמסור למי שצריך למסור את כל מה שנאמר פה בצורה מסודרת.

נפתלי איתן: אני לא רוצה שיתקבל פה רושם שבא איזה טירון קטן והוא בעצם לא יכול לומר דבר.

נפתלי איתן: אני אמרתי לכם את הדברים בצורה הכי רצינית.

נפתלי איתן: אני מקווה שאני גם מייצג את ההתאחדות לכדורגל.

אבשלום וילן: 1) הוועדה פונה להתאחדות לכדורגל בבקשה לשקול את צעדיה ולבדוק את האפשרות בשבת, גם בליגות הנמוכות וגם בליגות הבכירות, לקיים את המשחקים כסדרם.

אבשלום וילן: כלומר, אם יש משחק מכריע, כמו המשחק בין מכבי קריית-גת לביתר ירושלים, לא נורא לדעתנו, זאת המלצתנו כאזרחים, אם יוזמנו שופטים מחוץ-לארץ כדי שהאווירה תטוהר ויהיה בטחון מלא לכל חובבי הספורט שנעשה דין צדק.

אבשלום וילן: אתם מחליטים, לא אנחנו.

אבשלום וילן: אנחנו פונים אליכם בבקשה לשקול ולבחון את האפשרות פעם נוספת.

אבשלום וילן: 2) בשבוע הבא תתקיים ישיבה בוועדת החינוך והתרבות של הכנסת בנושא ההימורים הבלתי חוקיים והמשמעות שלהם.

אבשלום וילן: 3) הוועדה לא נוגעת בכל מה שקשור לחקירה המשטרתית.

אבשלום וילן: כמחוקקים איננו עוסקים בכך.

אבשלום וילן: 4) כיושב-ראש הוועדה אני מביע את מורת רוחי, כפי שאמר גם שר המדע, התרבות והספורט, על כך שיושב-ראש ההתאחדות לכדורגל לא מצא לנכון להתפנות ולהגיע לכאן.

אבשלום וילן: אני מודה לנשיא איגוד השופטים שהגיע וייצג גם את ההתאחדות לכדורגל.

אבשלום וילן: תודה לכולם.

אבשלום וילן: הישיבה נעולה.